รอ"อภิศักดิ์"เคาะเอ็มดีแบงก์รัฐ
ปรับ ครม.ทำกระบวนการสรรหาเอ็มดีแบงก์รัฐและผู้บริหารรัฐวิสาหกิจชะงัก
21 ส.ค. 2558

ปรับ ครม.ทำกระบวนการสรรหาเอ็มดีแบงก์รัฐและผู้บริหารรัฐวิสาหกิจชะงัก
แหล่งข่าวจากกระทรวงการคลัง เปิดเผยว่า ผลจากการปรับคณะรัฐมนตรีทำให้กระบวนการสรรหากรรมการผู้จัดการธนาคารเฉพาะกิจของรัฐที่กำลังดำเนินการหยุดชะงักเพื่อรอให้ นายอภิศักดิ์ ตันติวรวงศ์ รมว.คลัง พิจารณา ทั้งธนาคารอาคารสงเคราะห์ (ธอส.) ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) และธนาคารอิสลามแห่งประเทศไทย (ไอแบงก์)
ทั้งนี้ ธนาคารที่ได้เปิดรับสมัครกรรมการผู้จัดการไปแล้ว ได้แก่ ธอส. ที่มีผู้ยื่นใบสมัคร 3 คน แต่อยู่ในระหว่างการตรวจสอบคุณสมบัติ
สำหรับทางด้านไอแบงก์ประกาศรับสมัครหลายครั้งมีผู้สมัคร 5 คน ผ่านสัมภาษณ์ 3 คน แต่ยังไม่เข้าตากรรมการ  จึงยังไม่มีการประกาศชื่อผู้ที่ได้รับการคัดเลือก ส่วน เอ็กซิมแบงก์มีผู้สมัคร 2 คน คือ นายสมพร จิตเป็นธม และนางน้ำผึ้ง วงศ์สมิทธิ์  แต่นายสมพรถอนตัวไปรับตำแหน่งเลขาธิการกองทุนการออมแห่งชาติ (กอช.) จึงเหลือผู้สมัครคนเดียว ไม่มีคู่เปรียบเทียบ จึงยังไม่มีการแต่งตั้งใครเป็นกรรมการผู้จัดการ
พ.อ.ประเสริฐ ชูแสง กรรมการบรรษัทประกันสินเชื่ออุตสาหกรรมขนาดย่อม (บสย.) ในฐานะประธานกรรมการสรรหาผู้จัดการทั่วไป กล่าวว่า ได้เปิดรับสมัครผู้ดำรงตำแหน่งกรรมการและผู้จัดการทั่วไปและปิดรับสมัครไปเมื่อวันที่ 29 ก.ค. ปรากฏว่ามีผู้สมัครเพียง 2 คนเท่านั้น ซึ่งคณะกรรมการสรรหาเห็นว่า ไม่เหมาะสมต่อการพิจารณา จึงขอขยายเวลาการรับสมัครต่อไปจนถึงวันที่ 28 ส.ค.นี้
นอกจากกลุ่มสถาบันการเงินแล้ว รัฐวิสาหกิจในสังกัดกระทรวงการคลัง เช่น "ผู้อำนวยการองค์การสุรา (อสร.)" เปิดรับสมัครวันที่ 6 ก.ค.-5 ส.ค.
นายอำนวย ปรีมนวงศ์ รองปลัดกระทรวงการคลัง ในฐานะกรรมการและประธานสรรหา ผู้อำนวยการโรงงานยาสูบ กล่าวว่า โรงงานยาสูบประกาศเปิดรับสมัครบุคคลที่สนใจเข้ารับตำแหน่ง ผู้อำนวยการโรงงานยาสูบ เป็นรอบที่ 2 เริ่มตั้งแต่วันที่ 21 ส.ค.-4 ก.ย. 2558 นี้
ทั้งนี้ ในการเปิดรับสมัครรอบแรกมีผู้สมัคร 4 คน เบื้องต้นคุณสมบัติผ่านเกณฑ์ แต่เมื่อเชิญตัวเข้ามาสัมภาษณ์ปรากฏว่าคณะกรรมการเห็นตรงกันว่ายังไม่ผ่านเกณฑ์การพิจารณา จึงตัดสินใจประกาศรับสมัครเพื่อหาบุคคลที่มีความรู้ความสามารถเหมาะสมกับงานของโรงงานยาสูบ
สำหรับแผนย้ายโรงงานยาสูบอาจได้ข้อสรุปในปีหน้า